Novom reorganizacijom smanjen je broj ljudi na terenu te im je povećan broj ulica koje pokrivaju, kao i pošiljaka koje moraju dostaviti. Rezultat toga je nemogućnost iznošenja svih pošiljaka u zakonom određenom radnom vremenu od osam sati dnevno. Nadređeni zahtijevaju da radimo i izvan radnog vremena, ali iako ostajemo i po sat ili dva dulje, događa se da ne uspijemo podijeliti sve pošiljke. Zbog toga zastrašivanjem i prijetnjama otkazom zahtijevaju da radimo još duže, ističu poštari koji su željeli ostati anonimni

RIJEKA Nije ni čudo da nas nema dovoljno. Raznosimo poštu po kiši, suncu, buri, često radimo prekovremeno, a plaća se jedva »nategne« preko pet tisuća kuna, kaže nam djelatnik hrvatske pošte s kojim smo kratko razgovarali o ovom odgovornom i teškom poslu, kojim se sve manje ljudi želi baviti, osobito u regijama gdje je moguće naći lakši posao za bolju plaću.

Svjedoči tome i objava iz Hrvatske pošte, u kojoj se traži veći broj poštara opće dostave i ekspres dostave i to na području Primorsko-goranske, Istarske, Zadarske, Šibensko-kninske, Splitsko-dalmatinske i Dubrovačo-neretvanske županije, dakle svih jadranskih županija, s izuzetkom Ličko-senjske.

Koliko Pošti nedostaje poštara, govori i detalj iz objave, bolje rečeno njegov izostanak, a to je da uopće nije određen rok do kojeg se zainteresirani kandidati trebaju prijaviti, što očito znači da je potreba za zapošljavanjem novih kadrova stalna. I to unatoč tome što Pošta, kako tvrdi u objavi, nudi sigurno i stabilno radno mjesto i primanja, niz beneficija uz redovnu plaću, te »dinamičnu radnu okolinu«. Potvrđuje to i naš sugovornik, koji je želio ostati anoniman, kako bi izbjegao eventualne neugodnosti na poslu.

Šikaniranja i otkazi

– Broj radnika na terenu godinama se smanjuje, a posla je sve više i sve je zahtjevniji. Ljudi nas i dalje uglavnom vole i srdačno dočekuju, iako se našim dolascima sve manje vesele, jer uglavnom im stižu računi i slično. Događa se i da moramo raditi dulje od osam sati, jer naprosto ne stignemo obaviti sav posao u redovnom radnom vremenu, kaže poštar, koji nije htio zalaziti u detalje, poput odnosa poslodavca, odnosno nadređenih prema samim poštarima, tek kratko komentirajući kako on nema previše problema sa svojim nadređenima.

Za razliku od njega, grupa poštara koja se obratila našem listu, problema itekako ima, i to zbog prekomjernog rada i kako tvrde u svom dopisu »šikaniranja i omalovažavanja na radnom mjestu«. I oni su željeli ostati anonimni, u strahu od mogućih sankcija na radnom mjestu.

– Novom reorganizacijom smanjen je broj ljudi na terenu te im je povećan broj ulica koje pokrivaju, kao i pošiljaka koje moraju dostaviti. Rezultat toga je nemogućnost iznošenja svih pošiljaka u zakonom određenom radnom vremenu od osam sati dnevno. Nadređeni zahtijevaju da radimo i izvan radnog vremena, ali iako ostajemo i po sat ili dva dulje, događa se da ne uspijemo podijeliti sve pošiljke. Naš nadređeni zbog toga zastrašivanjem i prijetnjama otkazom zahtijeva da radimo još duže, ističu poštari, dodajući kako su svakodnevno izvrgnuti omalovažavanju i pogrdnim izrazima, te smatraju kako im je ugroženo pravo na rad sukladno zakonskim propisima.

Posla više, a ljudi manje

Sve skupa, ističu, dovodi do toga da njihovi kolege pod takvim pritiscima daju otkaze i odlaze u druge tvrtke, a opterećenje onih koji ostaju još više se povećava.

O njihovim tvrdnjama pitali smo i Hrvatski sindikat pošte, odnosno predsjednika Milana Jukića, koji je potvrdio kako je posla sve više, a poštara sve manje.

– Prije nekoliko godina imali smo 12 tisuća zaposlenih, a sada nas je devet tisuća. U međuvremenu, s prestankom poslovanja privatne tvrtke koja je neko vrijeme imala značajan tržišni udio, udio Hrvatske pošte u ukupnom broju pošiljaka porastao je s nešto više od šezdeset posto, na osamdeset posto. Te brojke jasno govore da je posla više, a ljudi manje. Posebno je to izraženo u regijama uz more, gdje ljudi očito mogu naći bolje plaćene poslove, pa tamo postoji stalna potreba za zapoljavanjem poštara, kaže Jukić.

Zanimalo nas je jesu li i do Sindikata stigle pritužbe o prekomjernom radu, prijetnjama i šikaniranjima od strane poslodavca.